b'\n_START_ARTICLE_\nBiserica de lemn din Videle-C\xc3\xa2rtojanca\n_START_PARAGRAPH_\nBiserica de lemn din Videle-C\xc3\xa2rtojanca se afl\xc4\x83 \xc3\xaen cartierul C\xc3\xa2rtojanca din ora\xc8\x99ul Videle, jude\xc8\x9bul Teleorman, \xc8\x99i poart\xc4\x83 hramul \xe2\x80\x9eCuvioasa Paraschiva\xe2\x80\x9d. A fost ridicat\xc4\x83 \xc3\xaen anul 1819, \xc3\xaenlocuit\xc4\x83 din 1883, p\xc4\x83r\xc4\x83sit\xc4\x83 dup\xc4\x83 cutremurul din 1940, \xc8\x99i salvat\xc4\x83 din ruin\xc4\x83 \xc3\xaen 2008. P\xc3\xa2n\xc4\x83 la cutremurul din 1977 a stat ascuns\xc4\x83 sub o c\xc4\x83ma\xc8\x99\xc4\x83 de zid, acoperit\xc4\x83 cu picturi. P\xc4\x83r\xc8\x9bi de zid \xc8\x99i pictur\xc4\x83 exterioar\xc4\x83 se mai p\xc4\x83streaz\xc4\x83 p\xc3\xa2n\xc4\x83 ast\xc4\x83zi. Se remarc\xc4\x83 prin fragmente sculpturale decorative la intrare \xc8\x99i iconostas. C\xc3\xa2teva \xc3\xaensemn\xc4\x83ri \xc3\xaen chirilice din pridvor \xc8\x99i altar constituie izvoare documentare locale ce ridic\xc4\x83 valoarea l\xc4\x83ca\xc8\x99ului. \xc3\x8en fa\xc8\x9ba lui se p\xc4\x83streaz\xc4\x83 una dintre cele mai frumoase cruci de piatr\xc4\x83 din Teleorman, datat\xc4\x83 1819. Biserica este \xc3\xaenscris\xc4\x83 pe noua list\xc4\x83 a monumentelor istorice, LMI 2004: TR-II-m-A-14510.\n_START_SECTION_\nIstoric\n_START_PARAGRAPH_\nBiserica a fost ridicat\xc4\x83 \xc3\xaen anul 1819 \xc3\xaen C\xc3\xa2rtojani de Jos sau Vida-C\xc3\xa2rtojani, pe proprietate de mo\xc8\x99neni. Despre vechimea ei vorbesc c\xc3\xa2teva inscrip\xc8\x9bii p\xc4\x83strate pe pere\xc8\x9bii bisericii \xc8\x99i pe o cruce de piatr\xc4\x83 din fa\xc8\x9ba ei. \xc3\x8en dreapta intr\xc4\x83rii, \xc3\xaen pridvor, dintr-o lung\xc4\x83 pisanie \xc3\xaen chirilice, abia se pot citi c\xc3\xa2teva fragmente din finalul r\xc3\xa2ndului doi \xc8\x99i trei: \xe2\x80\x9e... laca\xc8\x99 c\xc3\xa2nd au fost \xc3\xaence[put]... la facerea aces[tei] sf[in]t[e] biserici ...\xe2\x80\x9d. Fragmentele p\xc4\x83strate dau de \xc3\xaen\xc8\x9beles c\xc4\x83 aici a fost consemnat \xc3\xaenceputul bisericii. \xc3\x8en proscomidie, pe peretele bisericii, se p\xc4\x83streaz\xc4\x83 un pomelnic cu c\xc3\xa2teva nume de ctitori, consemna\xc8\x9bi \xc3\xaen aceea\xc8\x99i caligrafie ca cea de la intrare: \xe2\x80\x9etitori Ion erei, Manda eri[\xc8\x9ba], To[a]der, Nico[l]ai, Ion, Rada\xe2\x80\x9d. A\xc8\x99adar biserica a fost \xc3\xaenzestrat\xc4\x83 cu pisanie \xc8\x99i pomelnic, dup\xc4\x83 obiceiul cel vechi de luare amintire a faptelor \xc8\x99i autorilor, pentru pomenire. Numele ctitorilor de la proscomidie, \xc3\xaen grafia pisaniei de la intrare, se recunosc pe crucea de piatr\xc4\x83 din fa\xc8\x9ba bisericii. Pe fa\xc8\x9ba crucii, frumos ornamentat\xc4\x83, se poate citi \xc3\xaen chirilice urm\xc4\x83toarele: \xe2\x80\x9eCu vrerea Tat\xc4\x83lui \xc8\x99i cu ajutorul Fiului \xc8\x99i cu \xc3\xaend\xc4\x83mnarea Duhului Sf[\xc3\xa2]nt ridicatusau aceast\xc4\x83 sf\xc4\x83nt\xc4\x83 cruce \xc3\xaen hramul sf[i]nt[ii] Cuv[ioa]s[ii] Paraschivi[i] de robul lui Dumnez[\xc4\x83u] er[ei] Ion pomi[lui] Go[spo]di Manda erei\xc8\x9ba, Anca, Constandin, Toma, Maria, Ifrim, Stanca, Preda i Tudor, Rada i Anca.\xe2\x80\x9d, pe latura dreapt\xc4\x83: \xe2\x80\x9e1819 Aceast\xc4\x83 cruce e a pop[ii] Ion sin Toader boegiu zet Ion Co\xc8\x99oi, \xc8\x99i sau scris de Tudor Dal 1 av[gu]st 1819\xe2\x80\x9d, pe latura st\xc3\xa2ng\xc4\x83: \xe2\x80\x9eVlada, Stana, Ana, Toader, Nicolai, Chiliu\xc8\x9b\xc4\x83, Radu, ... Maria ...\xe2\x80\x9d. Din aceste inscrip\xc8\x9bii reiese rolul principal jucat de preotul Ion \xc8\x99i de preoteasa Manda, la ridicarea acestui l\xc4\x83ca\xc8\x99 \xc3\xaen anul 1819. Numele lor \xc8\x99i al neamului lor apar \xc8\x99i pe o icoan\xc4\x83 a bisericii din anul 1830. Tat\xc4\x83l preotului Ion, Toader sin Ion Co\xc8\x99oi, care pe cruce apare \xc8\x99i cu supranumele boegiu, a \xc3\xaenchinat bisericii icoana de hram, la o dat\xc4\x83 necunoscut\xc4\x83. Biserica din C\xc3\xa2rtojanca este, a\xc8\x99adar, o ctitorie de mo\xc8\x99neni, din care se desprinde familia preotului, implicat at\xc3\xa2t \xc3\xaen ridicarea construc\xc8\x9biei c\xc3\xa2t \xc8\x99i \xc3\xaen \xc3\xaenzestrarea ei ulterioar\xc4\x83 cu odoare._NEWLINE_\xc3\x8en istoria bisericii apare o etap\xc4\x83 mai pu\xc8\x9bin cunoscut\xc4\x83, cea \xc3\xaen care a fost \xc3\xaembr\xc4\x83cat\xc4\x83 la exterior \xc3\xaen zid\xc4\x83rie, \xc8\x99i apoi a fost zugravit\xc4\x83 cu icoane. Tot atunci a fost adaus un pridvor cu patru st\xc3\xa2lpi de zid\xc4\x83rie \xc3\xaen fa\xc8\x9ba intr\xc4\x83rii, iar peretele dintre tind\xc4\x83 \xc8\x99i naos a fost \xc3\xaenlocuit cu unul de zid. \xc3\x8en aceast\xc4\x83 etap\xc4\x83 a fost acoperit\xc4\x83 pisania din dreapta intr\xc4\x83rii, de aceea \xc3\xaembr\xc4\x83carea cu zid\xc4\x83rie nu poate fi datat\xc4\x83 odat\xc4\x83 cu ridicarea bisericii, \xc3\xaen 1819. Se poate presupune, c\xc4\x83 aceast\xc4\x83 important\xc4\x83 etap\xc4\x83 a avut loc \xc3\xaen secolul 19, \xc3\xaenainte de 1883, c\xc3\xa2nd func\xc8\x9bia de biseric\xc4\x83 parohial\xc4\x83 a fost preluat\xc4\x83 de o biseric\xc4\x83 de zid._NEWLINE_\xc3\x8en secolul 20, biserica a func\xc8\x9bionat ca \xc8\x99i capel\xc4\x83 de cimitir p\xc3\xa2n\xc4\x83 \xc3\xaen 1940, c\xc3\xa2nd a fost dezafectat\xc4\x83 de cutremur. A fost afectat\xc4\x83 de cutremurul din 1977 \xc8\x99i de inunda\xc8\x9biile din 2005._NEWLINE_Biserica, ajuns\xc4\x83 \xc3\xaentr-un stadiu de ruin\xc4\x83, a fost reconstruit\xc4\x83 aproape \xc3\xaen totalitate, \xc3\xaen anii 2007-2008, \xc3\xaentr-o form\xc4\x83 c\xc3\xa2t de c\xc3\xa2t asem\xc4\x83n\xc4\x83toare cu cea ini\xc8\x9bial\xc4\x83. Se poate constata c\xc4\x83 doar o mic\xc4\x83 parte a materialului lemnos original a fost reintegrat \xc3\xaen structura sa, \xc8\x99i acesta par\xc8\x9bial folosit \xc3\xaen locuri unde nu a stat ini\xc8\x9bial. Construc\xc8\x9bia \xc8\x99i-a pierdut vechile propor\xc8\x9bii \xc3\xaen eleva\xc8\x9bie, structura de lemn fiind ridicat\xc4\x83 mult peste nivelul vechii stre\xc8\x99ini, cu dou\xc4\x83 r\xc3\xa2nduri de b\xc3\xa2rne, diferen\xc8\x9ba observ\xc3\xa2ndu-se \xc3\xaen imaginile anterioare renov\xc4\x83rilor \xc8\x99i \xc3\xaen compara\xc8\x9bie cu zid\xc4\x83ria r\xc4\x83mas\xc4\x83 neclintit\xc4\x83 pe latura de sud. O alt\xc4\x83 schimbare semnificativ\xc4\x83 a ap\xc4\x83rut \xc3\xaen fa\xc8\x9ba intr\xc4\x83rii, unde a fost adaus un pridvor de lemn, f\xc4\x83r\xc4\x83 leg\xc4\x83tur\xc4\x83 cu istoria vechiului l\xc4\x83ca\xc8\x99. Intrarea a fost ref\xc4\x83cut\xc4\x83 aproape total, lipsind piesa orizontal\xc4\x83, caracteristic\xc4\x83 peste intrare, pe care se continua funia sculptat\xc4\x83 de pe cei doi u\xc8\x99ori laterali.\n_START_SECTION_\nTr\xc4\x83s\xc4\x83turi\n_START_PARAGRAPH_\nBiserica din Videle-C\xc3\xa2rtojanca este una dintre foarte pu\xc8\x9binele biserici de lemn r\xc4\x83mase \xc3\xaen zona de sud a Munteniei. Salvarea ei din ruine a condus la \xc3\xaenlocuirea materialului original \xc3\xaentr-o propor\xc8\x9bie foarte mare. \xc3\x8embr\xc4\x83c\xc4\x83mintea ei de zid, de alt\xc4\x83 dat\xc4\x83, este amintit\xc4\x83 de fragmente pe latura de sud. Are dimensiuni modeste, planimetrie cu tind\xc4\x83 mai \xc3\xaengust\xc4\x83 dec\xc3\xa2t naosul, un buzunar special pentru proscomidie pe latura de nord a altarului \xc8\x99i c\xc3\xa2teva elemente artistice care o scot \xc3\xaen eviden\xc8\x9b\xc4\x83._NEWLINE_De la vest la est, biserica este \xc3\xaemp\xc4\x83r\xc8\x9bit\xc4\x83 \xc3\xaen cele patru \xc3\xaenc\xc4\x83peri tradi\xc8\x9bionale: pridvor deschis, de dat\xc4\x83 recent\xc4\x83, tind\xc4\x83, naos \xc8\x99i altar. Altarul este mai \xc3\xaengust \xc8\x99i terminat poligonal, \xc3\xaen cinci laturi. Pe latura de nord altarul prezint\xc4\x83 o mic\xc4\x83 ni\xc8\x99\xc4\x83 pentru proscomidie, vizibil\xc4\x83 \xc3\xaen exterior prin prelungirea peretelui naosului spre r\xc4\x83s\xc4\x83rit. Trecerea dinspre tind\xc4\x83 spre naos este reconstituit\xc4\x83, pe locul unor st\xc3\xa2lpi de zid secundari. Iconostasul p\xc4\x83streaz\xc4\x83 o grind\xc4\x83 original\xc4\x83 decorat\xc4\x83 cu funie peste cele trei u\xc8\x99i spre altar. Bolta joas\xc4\x83 reproduce forma curb\xc4\x83 anterioar\xc4\x83. \xc3\x8enc\xc4\x83perile sunt luminate de un num\xc4\x83r redus de ferestre, mult m\xc4\x83rite \xc3\xaentr-o faz\xc4\x83 ulterioar\xc4\x83._NEWLINE_Structura original\xc4\x83 a fost ridicat\xc4\x83 din b\xc3\xa2rne fasonate din lemne crepate, fixate \xc3\xaentre ele cu cepuri. B\xc3\xa2rnele au fost \xc3\xaencheiate la capete \xc3\xaen cheotori netede, biserice\xc8\x99ti, \xc3\xaen coad\xc4\x83 de r\xc3\xa2ndunic\xc4\x83._NEWLINE_Din punct de vedere artistic, se remarc\xc4\x83 \xc3\xaen principal formele sobre, aproape lipsite de orice ornament. Portalul, ref\xc4\x83cut par\xc8\x9bial dup\xc4\x83 modelul celui anterior, \xc8\x99i grinda peste u\xc8\x99i din t\xc3\xa2mpla iconostasului arat\xc4\x83 o tratare decorativ\xc4\x83 de efect.'